Video: Motor 'vlieg' deur die lug | Maroela Media
'n Skermgreep van die video. (Foto:
'n Man (28) is vroeër vandeesweek na 'n hospitaal in Makhanda (Grahamstad) in die Oos-Kaap geneem nadat hy beheer oor sy motor verloor en dit deur die lug getrek en teen 'n muur gebots het.
Die voorval het Dinsdagaand kort voor middernag gebeur toe die bestuurder na bewering die randsteen van 'n verkeersirkel in die dorp met sy motor getref het.
In 'n video van die voorval op sosiale media kan gesien word hoe 'n motor om 23:44 skielik deur die lug trek voordat dit 'n hele ent verder teen die muur van die St. Andrew's College se skoolkapel bots.
Kapt. Mali Govender, woordvoerder van die polisie, sê die man het na bewering kort voor die voorval vriende by die plaaslike lugmagbasis afgelaai voordat hy beheer oor sy motor in Somersetstraat verloor het.
Hoewel die bestuurder gedisoriënteerd op die ongelukstoneel voorgekom het, het hy mediese behandeling van die hand gewys en is hy na die plaaslike polisiestasie geneem.
Hier het polisiebeamptes egter opgemerk dat bloed uit sy ore sypel en hy is deur 'n familielid na die hospitaal geneem vir mediese behandeling.